
ΘΕΜΑ: Πρόσκληση εκδήλωσης ενδιαφέροντος για τη μετακίνηση, διαμονή και περιήγηση μαθητών/μαθητριών της Γ΄ τάξης του Αχιλλοπουλείου  Γενικού Λυκείου Τσαγκαράδας και του Γενικού Λυκείου Αργαλαστής στην Ιταλία, στο πλαίσιο 7ήμερης εκπαιδευτικής εκδρομής
Διαδρομή και Σύντομο Πρόγραμμα
Την 1η  ημέρα αναχώρηση από Τσαγκαράδα – Αργαλαστή με προορισμό το Βελιγράδι και διανυκτέρευση στο Βελιγράδι. Τη 2η ημέρα αναχώρηση από Βελιγράδι με προορισμό τη Βενετία, όπου θα γίνουν 3 διανυκτερεύσεις, δηλαδή την 2η, την 3η και την 4η ημέρα. Την 3η ημέρα περιήγηση και ξενάγηση στη Βενετία, ενώ την 4η ημέρα περιήγηση και ξενάγηση στη Φλωρεντία. Την 5η ημέρα αναχώρηση από Βενετία με προορισμό τη Λουμπλιάνα, περιήγηση και ξενάγηση στην πόλη και το βράδυ διανυκτέρευση εκεί. Την 6η ημέρα αναχώρηση από Λουμπλιάνα με προορισμό το Ζάγκρεμπ, περιήγηση και ξενάγηση στην πόλη και στη συνέχεια αναχώρηση για το Βελιγράδι, περιήγηση και ξενάγηση στην πόλη και διανυκτέρευση εκεί. Την 7η ημέρα αναχώρηση από Βελιγράδι και επιστροφή Αργαλαστή – Τσαγκαράδα. Ενδεχομένως για μείωση του κόστους η εκδρομή να γίνει 6ήμερη με αφαίρεση της επίσκεψης στη Φλωρεντία και επομένως με 2 διανυκτερεύσεις στη Βενετία. 
Στοιχεία μετακίνησης
· Διάστημα εκδρομής: 10-16 Δεκεμβρίου 2018. Ημέρες εκδρομής: 7. Διανυκτερεύσεις: 6, ή εναλλακτικά 10-15 Δεκεμβρίου 2018, ημέρες εκδρομής: 6. Διανυκτερεύσεις: 5 
· Προβλεπόμενος αριθμός συμμετεχόντων: Είκοσι πέντε (25) μαθητές/μαθήτριες και τέσσερεις (4) συνοδοί καθηγητές/καθηγήτριες (συγκεκριμένα θα συμμετέχουν 8 μαθητές/μαθήτριες του Αχιλλοπουλείου Γενικού Λυκείου Τσαγκαράδας και 17 μαθητές/μαθήτριες του Γενικού Λυκείου Αργαλαστής).
· Η μετάβαση θα είναι οδική όλες τις ημέρες της εκδρομής.
Στοιχεία και προδιαγραφές διαμονής και περιήγησης, κόστος
· Διαμονή σε ξενοδοχεία 3* ή 4* με καθαρά δωμάτια, στο Βελιγράδι, στη Βενετία και στη Λουμπλιάνα, σε κάθε περίπτωση με πρωινό (κατά προτίμηση μπουφέ) και ημιδιατροφή, σε 3κλινα-4κλινα δωμάτια για τους μαθητές/τις μαθήτριες και μονόκλινα για τους/τις συνοδούς καθηγητές/καθηγήτριες.
· Να αναφέρεται η προσφορά πρωινού και ενός γεύματος/δείπνου καθημερινά. Εννοείται ότι με την άφιξη σε κάθε ξενοδοχείο θα προσφερθεί ένα γεύμα/δείπνο, ενώ με την αναχώρηση θα προσφερθεί ένα πρωινό.
· Χρειαζόμαστε έμπειρο οδηγό ή οδηγούς κατά τις αναγκαίες μετακινήσεις μας. Στις ως άνω πόλεις που θα επισκεφθούμε  είναι απαραίτητη η ξενάγηση από ελληνόφωνο ξεναγό σε σημεία επιστημονικού, πολιτιστικού, περιβαλλοντικού ενδιαφέροντος, καθώς η εκδρομή έχει πρωτίστως εκπαιδευτικό χαρακτήρα. 
· Παρακαλούμε τα ταξιδιωτικά γραφεία να υπολογίσουν όχι ενδεικτικά, αλλά με βεβαιότητα την προτεινόμενη τιμή και να γράψουν αναλυτικά το προτεινόμενο πρόγραμμα της εκδρομής, με όλες τις ημερομηνίες, λαμβάνοντας υπόψη σημεία ξενάγησης, συγκοινωνιακές δεσμεύσεις, χρονικούς περιορισμούς και διαθεσιμότητες.
· Να αναγράφεται σαφώς τι συμπεριλαμβάνεται και τι δεν συμπεριλαμβάνεται στο κόστος.
Παροχή εγγυήσεων
· Το λεωφορείο πρέπει να πληροί όλους τους προβλεπόμενους από το νόμο όρους και προϋποθέσεις (Κ.Τ.Ε.Ο. και έγγραφα καταλληλότητας οχήματος, επαγγελματική άδεια, άδεια οδήγησης κ.λ.π. έγγραφα οδηγού) με άδεια κυκλοφορίας κατά προτίμηση μετά το 2006.
· Το κάθε ξενοδοχείο πρέπει να διαθέτει τη σχετική άδεια λειτουργίας από τις αρμόδιες υπηρεσίες και κατάλληλες προδιαγραφές για τη φιλοξενία των μαθητών/μαθητριών και για τις πρώτες βοήθειες, αν χρειαστεί. Επίσης πρέπει να έχει απαραιτήτως είσοδο ελεγχόμενη από το προσωπικό του για τη βέλτιστη ασφάλεια των μαθητών.
· Σε κάθε περίπτωση το πρακτορείο α) αναλαμβάνει υποχρεωτικά Ασφάλιση Ευθύνης Διοργανωτή, καθώς και την πρόσθετη ασφάλιση κάλυψης εξόδων σε περίπτωση ατυχήματος ή ασθένειας και ενημερώνει για τον αριθμό ασφαλιστηρίου συμβολαίου αστικής επαγγελματικής ευθύνης, β) με την προσφορά πρέπει να καταθέσει και υπεύθυνη δήλωση ότι διαθέτει το ειδικό σήμα λειτουργίας, το οποίο βρίσκεται σε ισχύ, καθώς και αντίγραφο ασφαλιστικής και φορολογικής ενημερότητας, γ) να επιδώσει στον αρχηγό της εκδρομής αντίγραφο παραστατικού πρόσφατου από την Τροχαία ελέγχου του λεωφορείου εντός Ελλάδος.
· Το Σχολείο επιθυμεί πρόβλεψη της επιστροφής χρημάτων σε περίπτωση που για αποδεδειγμένους λόγους ανωτέρας βίας ή αιφνίδιας ασθένειας ματαιωθεί η συμμετοχή μαθητή.
· Το Σχολείο διατηρεί το δικαίωμα να ζητήσει την επιστροφή όλου του ποσού προκαταβολής από το τουριστικό γραφείο ή τροποποίηση των καθορισμένων ημερομηνιών πραγματοποίησης της εκδρομής λόγω σοβαρής αιτίας, όπως Εθνικές Εκλογές, φυσικές καταστροφές κ.ά. Οι παραπάνω όροι υπόκεινται σε αναπροσαρμογή σε περίπτωση αλλαγής του υφιστάμενου Νομικού πλαισίου από το ΥΠΠΕΘ.
· Το 20% της δαπάνης προς το ταξιδιωτικό γραφείο θα παρακρατηθεί ως εγγύηση τήρησης των συμφωνηθέντων και θα αποδοθεί μετά την επιστροφή των μαθητών/μαθητριών σε Τσαγκαράδα και Αργαλαστή. Τονίζουμε ότι η μη τήρηση του προγράμματος της εκδρομής, οι περικοπές στις προσφορές υπηρεσιών, η έκθεση των μαθητών/μαθητριών σε κίνδυνο ή η παραμέλησή τους, η έλλειψη επαγγελματισμού και τα προβλήματα συνεννόησης του πρακτορείου με όλους/όλες τους/τις συνοδούς καθηγητές/καθηγήτριες συνεπάγονται αρνητική έκθεση για το ταξιδιωτικό γραφείο και αποφυγή συνεργασίας με αυτό στο μέλλον. Το τουριστικό πρακτορείο υποχρεούται να δώσει συγκεκριμένες οδηγίες ασφάλειας στους ταξιδιώτες π.χ. έναντι κλοπών ή απατεωνίας, πέραν των οδηγιών που δίδει το σχολείο.
· Όλα τα παραπάνω θα συμπεριληφθούν στο ιδιωτικό συμφωνητικό μεταξύ της Διευθύντριας του Αχιλλοπουλείου Γενικού Λυκείου Τσαγκαράδας και του Διευθυντή του Γενικού Λυκείου Αργαλαστής και του εκπροσώπου του τουριστικού πρακτορείου. Το ταξιδιωτικό γραφείο υποχρεούται να εκδώσει αποδείξεις για κάθε γονέα, με το ποσό πληρωμής, που πρέπει να είναι φυσικά το ίδιο ως συμφωνηθέν, καταβληθέν και δηλωθέν. Οι αποδείξεις αυτές πρέπει, πριν μοιραστούν στον κάθε γονέα, απαραιτήτως να παραδοθούν στα Γραφεία των Λυκείων, για να γίνει έλεγχος του ποσού που αναγράφεται, διότι πλέον οι έλεγχοι είναι αυστηρότατοι από το αρμόδιο Υπουργείο. Τα Σχολεία πρέπει να κρατήσουν κάποιο δικαιολογητικό ότι κόπηκαν αυτές οι αποδείξεις και σε ποιο ποσό, διότι πλέον ζητείται από το αρμόδιο Υπουργείο προς αποστολή.
Καταληκτική ημερομηνία κατάθεσης προσφορών και αξιολόγησή τους
· Σύμφωνα με την Υ.Α. υπ’ αρ. 33120/ΓΔ4/28-02-2017 (ΦΕΚ 681/6-3-2017) με θέμα «Εκδρομές-Μετακινήσεις μαθητών Δημοσίων και Ιδιωτικών σχολείων Δευτεροβάθμιας Εκπαίδευσης εντός και εκτός της χώρας», καλούμε τα ενδιαφερόμενα ταξιδιωτικά γραφεία με ειδικό σήμα και άδεια λειτουργίας από τον ΕΟΤ σε ισχύ, φορολογική ενημερότητα και ασφαλιστική ενημερότητα να καταθέσουν στο Αχιλλοπούλειο Γενικό Λύκειο Τσαγκαράδας και στο Γενικό Λύκειο Αργαλαστής, ως και την Πέμπτη, 1.11.2018 (ημερομηνία παραλαβής των προσφορών, επομένως παρακαλούνται τα γραφεία να προλάβουν την αποστολή με σφραγίδα ταχυδρομείου ή καλύτερα με ηλεκτρονική αποστολή κλειδωμένη) κλειστές προσφορές, στις οποίες θα αναφέρεται η συνολική τιμή του ταξιδιού (με τον ΦΠΑ), καθώς και τιμή ανά μαθητή, σύμφωνα με τις προαναφερθείσες προδιαγραφές.
· Κάθε προσφορά πρέπει να είναι αναλυτική και σαφής, αναφέροντας κάθε επιμέρους παροχή. Η επιτροπή αξιολόγησης των προσφορών διατηρεί το δικαίωμα να απορρίψει ασαφή ή ελλιπή προσφορά ή που δεν συμπεριλαμβάνει όλη τη διαδρομή. Ο διαγωνισμός θα είναι μειοδοτικός, αλλά θα συνεκτιμηθούν και ποιοτικά κριτήρια, σύμφωνα με την κρίση του σχολικού συμβουλίου, ενώπιον του οποίου θα ανοιχθούν οι προσφορές, την Παρασκευή 2.11.2018 με το τέλος του ημερήσιου διδακτικού προγράμματος. Το σχολικό συμβούλιο του Αχιλλοπουλείου Γενικού Λυκείου Τσαγκαράδας για την περίσταση αυτή θα αποτελείται από την Δ/ντρια και συνοδό της εκδρομής, τη  συνοδό  καθηγήτρια, την Πρόεδρο του 15μελούς Μαθητικού Συμβουλίου, η οποία είναι μαθήτρια της Γ΄ Τάξης και την Πρόεδρο του Συλλόγου Γονέων και Κηδεμόνων του Σχολείου, η οποία είναι και μητέρα μαθήτριας της Γ΄ τάξης του Σχολείου. Η Επιτροπή πάντως θα λάβει σοβαρά υπόψη στην τελική κρίση της την άποψη των μαθητών/μαθητριών  και των γονέων τους, που θα επωμισθούν το οικονομικό κόστος της εκδρομής, αφού λάβουν όλοι γνώση του περιεχομένου των προσφορών και αναπτυχθούν όλα τα επιχειρήματα υπέρ ή κατά κάθε προσφοράς.  Για τυχόν διευκρινίσεις, τα τουριστικά γραφεία παρακαλούνται να επικοινωνούν με την Διευθύντρια του σχολείου, στο τηλέφωνο που αναγράφεται στην αρχή του παρόντος εγγράφου.
· Σε περίπτωση που δεν υπάρξει ικανός αριθμός προσφορών (από τρία τουλάχιστον ταξιδιωτικά γραφεία, όπως προβλέπεται) και χρονικά περιθώρια, το σχολείο διατηρεί το δικαίωμα να απευθυνθεί σε συγκεκριμένο τουριστικό γραφείο, αφού ενημερωθεί η ΔΔΕ Μαγνησίας με σχετικό πρακτικό.
· Το σχολείο διατηρεί το δικαίωμα ακύρωσης της εκδρομής, αν οι μαθητές αδυνατούν να καλύψουν το προτεινόμενο από τις προσφορές των ταξιδιωτικών γραφείων κόστος.
Η Διευθύντρια του ΓΕΛ Τσαγκαράδας
Μητσοπούλου Πολυξένη, ΠΕ02, Φιλόλογος

